Bulls verbeter drasties, verloor steeds teen Highlanders | Rekord East
Bulls verbeter drasties, verloor steeds teen Highlanders
Die Bulls het hulself reggeruk en Saterdagmiddag op Loftus Versfeld met 'n moedige poging teen die Highlanders vorendag gekom, maar dit was steeds nie goed genoeg om 'n oorwinning te behaal nie.
Hoewel RG Snyman 'n puik wedstryd gespeel het teen die Highlanders, het een fout deur hom waarskynlik sy span van 'n oorwinning beroof. Foto: [email protected]
Die Bulls het strate beter gespeel as 'n week gelede in die slagting teen die Crusaders, maar het Saterdagmiddag steeds met 10-17 teen die Highlanders verloor.
Dit moes hartverskeurende ondervinding gewees het vir die beleërde Nollis Marais, want sy span het inderdaad verdien om hierdie een te wen.
Dit was koud en nat in Pretoria en ná verlede week se vernedering teen die Crusaders was dít genoeg rede vir die meerderheid van die Bulls se ondersteuners wat 'n week gelede nog opgeruk het na Loftus Versfeld om hierdie keer tuis te bly.
Hoewel daar voor die afskop verwag is dat die manne uit Duneden beter by die ongure toestand sou aanpas, het die Bulls met groter intensiteit ingeklim en dit was duidelik dat veral die lostrio van die tuisspan 'n baie groter invloed op die wedstryd sou hê af 'n week gelede.
Ongelukkig het die Bulls se ou kwaal met balretensie weer kop uitgesteek. Hulle het 'n paar keer gevorder tot naby die doellyn, maar telkens weer besit verloor op kritieke tye.
Die Highlanders het self gesukkel om by die toestande aan te pas en die eerste helfte het dus in 'n taktiese skopstryd ontwikkel. Teen rustyd was daar nie veel te kies tussen die twee spanne nie en die verskil op die telbord (3-10) was weens een briljante oomblik vir Matt Faddes, wat 'n slim skoppie self opgevolg het om onder die pale te gaan druk.
Na rustyd het die Bulls skielik met meer selfvertroue begin speel en hulle het hul oorheersing van balbesit gebruik om konstruktief aan te val. Skielik het die Highlanders heel gemiddeld begin lyk en die druk wat die Bulls toegepas het, het die regte uitwerking op die besoekers gehad.
'n Blaps onder druk naby die doellyn deur die Nieu-Seelanders het aan Warrick Gelant die kans gegee om sake gelyk te maak toe hy op 'n losbal geval het in die doelgebied vir die Bulls se enigste drie.
Hierna het die die karige skare op die nat paviljoene skielik begin glo dat hul span tog die byna onmoontlike kon vermag en met 'n top span uit Nieu-Seeland kon afreken. Toe Waisake Naholo boonop met 'n rooikaart afgestuur word nadat hy vir Burger Odendaal met die skouer in die gesig getref het sonder om sy hande in die plettervat te gebruik, het 'n verrassing waarskynlik begin lyk.
'n Met minder as tien minute oor voor die eindfluitjie is die reserwe stut, Coenraad van Vuuren, oor die doellyn in sy SuperRugby debuut en die Bulls het geglo die oorwinning is op die kaarte. Die skeisdregter is egter gewys op 'n ooortreding van RG Snyman in die beweging wat die drie vooraf gegaan het. Snyman is met 'n rooikaart afgestuur en die drie is gekanselleer.
Kort voor die eindfluitjie is die Bulls se doppie geklink toe Malakai Fekitoa op die halflyn deur 'n gaping geglip het. Die ander debutant, Jade Stighling, het die laagvat verbrou en Fekitoa kon deurdraf om die wendrie onder die pale te druk.
BULLS: 10 Drieë: Warrick Gelant . Doelskoppe: Tian Schoeman (1) Strafdoele: Tian Schoeman (1).
HIGHLANDERS: 17 Drieë: Matt Faddes, Malakai Fekitoa. Doelskoppe: Fletcher Smith (1), Marty Banks (1). Strafdoele: Fletcher Smith (1).